RESOLUCIÓN do 12 de marzo de 2007 pola que se anuncia a convocatoria pública para a selección de 10 empresas para participar no programa de asesoramento para a mellora da empregabilidade no marco do proxecto europeo Calíope (Calidade e Igualdade de Oportunidades nas Políticas de Emprego).
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 23/03/2007

O proxecto Calíope enmárcase dentro da Iniciativa Comunitaria Equal no eixo 4 -Igualdade de Oportunidades- e desenvólvese desde un planeamento de mellora das políticas de emprego, a través da integración da igualdade de oportunidades nas distintas estruturas relacionadas coa promoción do emprego, a formación e o desenvolvemento dos recursos humanos.
A área temática do proxecto é a de reducir os desequilibrios entre homes e mulleres e apoiar a eliminación da segregación no traballo, polo que as actuacións van dirixidas á promoción dunha maior e máis ampla participación da muller no mercado laboral, potenciando a súa presenza en sectores produtivos e niveis xerárquicos onde se atope infrarrepresentada.
Calíope é un proxecto plurirrexional, cuxa coordinación é de carácter estatal, a través do Instituto da Muller dependente da Secretaría Xeral de Políticas de Igualdade do Ministerio de Traballo e Asun
tos Sociais; pero que se desenvolve nas comunidades autónomas de Aragón, Asturias, Cantabria e Galicia.
As liñas xerais do traballo en Galicia son implementadas polo Servizo Galego de Promoción da Igualdade do Home e da Muller (SGI), organismo autónomo de carácter administrativo, adscrito á Secretaría Xeral da Igualdade da Vicepresidencia da Igualdade e do Benestar, e céntranse no fomento da actividade emprendedora das mulleres a través da orientación profesional, a sensibilización e a formación, a mellora da empregabilidade das mulleres, preferentemente mozos do mundo rural.
As actuacións que se enmarcan dentro do proxecto van dirixidas, entre outras, a mulleres empresarias que necesiten optimizar os resultados do seu negocio, cooperativas e sociedades que precisen unha mellora da capacidade organizativa a través de redes empresariais desde unha perspectiva de igualdade de oportunidades.
Deste xeito, ao longo de 2007 desenvolverase un programa de asesoramento a empresarias, consistente nunha titorización directa a 10 empresas seleccionadas previamente a través desta convocatoria.
Por todo iso, no uso das facultades que teño conferidas, resolvo anunciar a convocatoria pública para a selección das empresas que van ser titorizadas, de conformidade coas seguintes
BASES:
Primeira.-Obxecto.
Esta convocatoria ten por obxecto seleccionar dez (10) empresas para participar no programa de titorización que se desenvolverá dentro do proxecto Calíope, a partir da publicación da relación definitiva de empresas seleccionadas e ata o 31 de decembro de 2007, que incluirá asistencia, acompañamento e asesoramento en:
a) xestión empresarial e comercial.
b) xestión contable e fiscal.
c) xestión de recursos humanos.
d) busca de financiamento.
e) servizo de secretariado.
f) técnicas de márketing.
g) relacións exteriores.
h) formación en novas tecnoloxías.
Segunda.-Participantes.
1. Poderán presentar a solicitude:
a) As empresarias autónomas e empresas formadas unicamente por mulleres, constituídas baixo calquera tipo de sociedade, incluídas as sociedades unipersoais.
b) As empresas participadas maioritariamente por mulleres en que a maioría delas acceden á condición de socias partindo dunha situación de inactividade laboral ou ben adquiren esta condición de socias coa fin de mellorar a súa empregabilidade.
2. É requisito ter iniciado a actividade profesional con posterioridade ao 1 de xaneiro de 2006 e que a maioría das promotoras desenvolvan, de xeito habitual, a súa actividade profesional na empresa para a cal solicitan a inclusión no programa.
Terceira.-Solicitudes.
As solicitudes presentaranse no rexistro do Servizo Galego de Promoción da Igualdade do Home e da Muller, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro, xunto coa documentación que se relaciona:
a) Se a solicitante é persoa física, copia compulsada do DNI; se é persoa xurídica, copia compulsada do documento de constitución da sociedade, copia compulsada do DNI de todas as socias ou socios, da documentación acreditativa da representatividade suficiente para actuar en nome da entidade e do CIF da empresa.
b) Os currículos das persoas promotoras.
c) Informe orixinal de vida laboral, actualizado, emitido pola Tesouraría Xeral da Seguridade Social, e/ou pola mutualidade profesional, da empresaria autónoma ou de todas as socias ou socios.
d) Copia compulsada da alta fiscal da empresa na actividade económica.
e) Memoria que referirá descrición detallada do proxecto, experiencias de implantación, situación e/ou conexión no mercado, destino do produto, necesidades que se deben cubrir, ámbito de desenvolvemento e localización, sectores económicos afectados, descrición detallada de investimentos, fontes de financiamento, descrición de medios humanos, situación laboral-familiar das traballadoras; entidades, empresas ou administracións de apoio no proxecto, etc.
Cuarta.-Causas de non admisión.
Non se admitirán para participar na selección as empresas nas seguintes situacións:
a) Que iniciasen a súa actividade con anterioridade ao 1 de xaneiro de 2006.
b) As que sexan beneficiarias de axudas do mesmo tipo ou finalidade por parte das administracións públicas.
c) Aquelas que tivesen concedidas subvencións públicas xestionadas por este organismo e fosen obxecto de revogación por incumprimento.
Quinta.-Prazo.
1. O prazo de presentación de solicitudes é de dez (10) días hábiles desde o día seguinte á publicación desta convocatoria no Diario Oficial de Galicia.
2. No suposto de que a solicitude non cumpra os requisitos sinalados na convocatoria ou a documentación achegada conteña erros ou sexa insuficiente, requirirase ás interesadas para que, no prazo de dez días, acheguen os documentos preceptivos ou emenden os erros detectados, con indicación de que, se así non o fixeren, teranse por desistidas da súa petición, de conformidade co previsto no artigo 71 da Lei de réxime xurídico das administracións públicas e do procedemento administrativo común.
Sexta.-Selección de participantes.
1. A selección de empresas participantes realizarase por comparación das solicitudes correctamente presentadas establecendo unha prelación entre elas segundo os criterios establecidos na base sétima e seleccionaranse as que maior valoración obteñan.
2. Para a avaliación de solicitudes constituirase unha comisión de selección formada pola secretaria do organismo, que a presidirá, e por dous vogais designados pola directora xeral do SGI, actuando un deles como secretario/a. Se, por calquera causa, no momento en que a comisión de valoración teña que examinar as solicitudes algún dos seus compoñentes non puider asistir, será substituído pola persoa que para o efecto designe a directora xeral. Para o estudo das solicitudes a comisión poderá solicitar asesoramento de persoas expertas.
3. A comisión presentará o resultado da avaliación, que conterá a relación de solicitantes, á directora xeral para a súa aprobación, de ser o caso.
Sétima.-Criterios de valoración.
1. Localización en zonas rurais ou con pouca densidade de poboación: ata 10 puntos.
2. Actividades non existentes no ámbito territorial de referencia: ata 10 puntos.
3. Empresaria autónoma menor de 35 anos ou maior de 55: ata 10 puntos.
4. Emprendedora/s ou empresaria/s que proceden dunha situación de paro, inactividade ou emprego precario: ata 10 puntos.
5. Incorporación de novas tecnoloxías cunha visión de desenvolvemento sustentable canto á súa utilización: ata 10 puntos.
6. Actividade en sectores de menor índice de emprego feminino: ata 10 puntos.
7. Establecemento de recursos de conciliación como horarios flexibles ou outras facilidades: ata 10 puntos.
Oitava.-Publicación da relación de seleccionadas.
A relación provisoria de seleccionadas, unha vez aprobada a proposta da comisión pola directora xeral do Servizo Galego de Promoción da Igualdade do Home e da Muller, publicarase no taboleiro de anuncios do organismo, nos das delegacións provinciais da Vicepresidencia da Igualdade e do Benestar e na páxina web oficial (
http://sgi.xunta.es
); resolu
ción contra a cal se poderán formular alegacións no prazo de dez días naturais. Nos dez días seguintes ao transcurso do prazo anterior publicarase a relación definitiva de empresas seleccionadas.
A resolución definitiva pon fin á vía administrativa e contra ela poderá interpoñerse, potestativamente, recurso de reposición ante o órgano que ditou o acto no prazo dun mes desde a súa publicación, de acordo co disposto no artigo 117 da Lei de réxime xurídico das administracións públicas e do procedemento administrativo común, ou directamente, recurso contencioso-administrativo ante o órgano xurisdicional competente, no prazo de dous meses contados desde o día seguinte ao da súa publicación, de conformidade co establecido na Lei 29/1998, reguladora da xurisdición contencioso-administrativa.
Santiago de Compostela, 12 de marzo de 2007.
Ana Luisa Bouza Santiago
Directora xeral do Servizo Galego de Promoción
da Igualdade do Home e da Muller